Robinho

**Robson de Souza** (mängijanimega **Robinho**; sündinud 25. jaanuaril 1984 São Vicente vallas São Paulo osariigis) on Brasiilia jalgpallikoondise endine ründaja.

Robinho sündis vaeses linnaosas. Kuueaastaselt liitus ta kohaliku jalgpalliakadeemia Beira-Mariga. Üks tema meeskonnakaaslasi oli seal Marcelo Vieira. Aastal 1993, kõigest üheksa-aastaselt, lõi Robinho Portuáriose meeskonnas 73 väravat. Hiljem liitus ta Santose noorteprogrammiga.

Santosse esindusmeeskonda kuulus ta aastatel 2002–2005. Ta tuli klubiga kahel korral (2002 ja 2004) Brasiilia meistriks ning valiti samadel hooaegadel ka Brasiilia kõrgliiga hooaja sümboolsesse koosseisu. 2004. aastal valiti ta lisaks liiga hooaja parimaks mängijaks.

Aastatel 2005–2008 mängis ta Hispaania kõrgliiga klubis Madridi Real, aastatel 2008–2010 Inglismaa kõrgliiga klubis Manchester City ja aastatel 2010–2014 Itaalia kõrgliiga klubis Milan.

Aastatel 2016–2018 mängis ta Brasiilia kõrgliiga klubis Atlético Mineiro. Hooajal 2016 valiti ta Brasiilia kõrgliiga hooaja sümboolsesse koosseisu. Ta lõi hooaja peale kokku 12 väravat ja aitas klubil tulla liigas neljandale kohale.

2018. aastal suundus Robinho Türgi kõrgliigasse, mängides esmalt Sivasspori meeskonnas ja seejärel İstanbul Başakşehiris, kellega tuli hooajal 2019–20 Türgi meistriks. 2020. aastal naasis ta Santosesse.

## Koondisekarjäär
Robinho kutsuti Brasiilia koondisse esimest korda 2003. aasta Põhja-Ameerika meistrivõistlusteks, kus Brasiilia osales külalisena. Brasiiliat esindas seal U23-koondis. Avamängus kaotas Brasiilia Mehhiko jalgpallikoondisele 0:1 ja Robinho mängis kogu mängu. Teises mängus võitis Brasiilia Hondurase jalgpallikoondise 2:1 ja Robinho vahetati välja 55. minutil seisul 1:0. Need kaks mängu ei taganud veel edasipääsu kolmesest alagrupist, aga viimane mäng lõppes soodsalt ja Brasiilia pääses Mehhiko järel teisena edasi. Veerandfinaalis Colombia jalgpallikoondise vastu sai Robinho juba 3. minutil kollase kaardi ja vahetati 81. minutil seisul 2:0 välja ning selle seisuga mäng ka lõppes. Poolfinaalis USA jalgpallikoondise vastu vahetati Robinho välja 75. minutil seisul 0:1, kuid viimasel minutil Brasiilia viigistas ja lisaajal võitis. Finaalis Mehhiko vastu mängis Robinho esimese poolaja, mis lõppes väravateta. Mehhiko võitis lisaajal.

Järgmisena osales Robinho Lõuna-Ameerika 2004. aasta U23 meistrivõistlustel, mis oli ühtlasi 2004. aasta suveolümpiamängude valikturniir. Robinho lõi värava kolmes esimeses mängus Venezuela (4:0, Robinholt eelviimane värav), Paraguay (3:0, Robinholt keskmine värav) ja Uruguay vastu (1:1, Robinholt tagumine värav). Järgnes 1:1 viik Tšiiliga ja Brasiilia pääses alagrupist Tšiili järel teisena edasi. 3:0 võit Colombia üle viis Brasiilia esinelikusse, kus tuli vastu võtta 0:1 kaotus Argentinalt ja Paraguaylt. Nende vahele jäi 3:1 võit Tšiili üle, mis andis pronksmedali, aga olümpiamängudele pääses üksnes kaks paremat.

Valitseva maailmameistrina kvalifitseerus Brasiilia 2005. aasta konföderatsioonide karikavõistlustele. Avamängus võitis Brasiilia Kreeka jalgpallikoondise 3:0, Robinho mängis kogu mängu ja lõi keskmise värava. Järgnes kaotus 0:1 Mehhikole, Robinho vahetati välja 66. minutil, kui värav juba löödud oli. Jaapani jalgpallikoondisega tehti 2:2 viik ja Robinho lõi avavärava. Tänu paremale väravate vahele pääses Brasiilia Mehhiko järel teisena edasi. Poolfinaalis alistati Saksamaa jalgpallikoondis 3:2 ja Robinho vahetati 87. minutil välja, kui väravad olid löödud. Finaalis alistati ka Argentina jalgpallikoondis 4:1, Robinho mängis kogu mängu.

2006. aasta MM-valikturniiril osales Robinho 8 kohtumises 18-st ja lõi 2 väravat. Finaalturniiril vahetati Robinho esimestes alagrupimängudes Horvaatia (1:0) ja Austraalia vastu platsile 70. minuti paiku, kolmandas (4:1 võit Jaapani üle) mängis kogu mängu. Järgnes 3:0 võit Ghana jalgpallikoondise üle, kus Robinho ei mänginud. Veerandfinaalis Prantsusmaa jalgpallikoondise vastu vahetati Robinho sisse 79. minutil seisul 0:1 ja niimoodi mäng ka lõppes.

2007. aasta Copa Americal lõi Robinho alagrupis kõik Brasiilia väravad. Pärast 0:2 kaotust Mehhikole võideti 3:0 Tšiili ja 1:0 Ecuadori jalgpallikoondis ning pääseti Mehhiko järel teisena edasi. Veerandfinaalis võideti Tšiili 6:1 (Robinho lõi 3:0 ja 4:0). Poolfinaalis tehti Uruguay jalgpallikoondisega 2:2 viik, lisaajal väravaid ei tulnud ja penaltiseerias, mille Brasiilia võitis 5:4, realiseeris Robinho avavärava, erinevalt Uruguayl esimesena löönud Diego Forlánist. Finaalis alistas Brasiilia Argentina 3:0 ja tuli Ameerika meistriks. Robinho oli kõige resultatiivsem mängija 6 väravaga.

2009. aasta konföderatsioonide karikale kvalifitseerus Brasiilia tiitlikaitsjana. Alagrupis võitis Brasiilia kõik mängud. Avamängus Egiptuse jalgpallikoondise vastu vahetati Robinho välja 62. minutil seisul 3:3 ja Brasiilia võitis viimase minuti penaltist 4:3. Teised kohtumised mängis Robinho kaasa algusest lõpuni. Järgnesid võidud 3:0 USA üle, 3:0 Itaalia üle, poolfinaalis 1:0 Lõuna-Aafrika jalgpallikoondise ja finaalis 0:2 kaotusseisust 3:2 USA üle.

12. augustil 2009 osales Robinho sõprusmängus Eesti jalgpallikoondise vastu, mille Brasiilia 1:0 võitis.

2010. aasta MM-i valikturniiril osales Robinho 15 kohtumises 18-st ja lõi neis 4 väravat, millega jagas resultatiivseimate mängijate edetabelis 13. kohta. Finaalturniiril ei osalenud Robinho viimases alagrupimängus, kus tehti 0:0 viik Portugali jalgpallikoondisega, aga esimesed mängud Brasiilia võitis (2:1 Põhja-Korea jalgpallikoondist ja 3:1 Elevandiluuranniku jalgpallikoondist) ning võitis ka alagrupi. Järgnes 3:0 võit Tšiili üle, kus Robinho lõi viimase värava ja valiti kohtumise parimaks mängijaks. Veerandfinaalis Hollandi jalgpallikoondise vastu lõi Robinho 10. minutil avavärava, aga teisel poolajal vastas Wesley Sneijder kahega ja viis Hollandi poolfinaali.

Robinho seni viimaseks rahvusvaheliseks suurturniiriks oli 2015. aasta Copa América. Ta tegi kaasa alagrupiturniiri viimases mängus Venezuela vastu ja veerandfinaalis Paraguay vastu. 27. juunil toimunud veerandfinaalimängus viis ta Brasiilia esimese poolaja 14. minutil juhtima, kuid Paraguay viigistas teisel poolajal. Normaalajale järgnenud penaltiseeria võitis Paraguay ja pääses poolfinaali.

## Saavutused
;Santos
*Campeonato Brasileiro Série A (2): 2002, 2004
*Campeonato Paulista (2): 2010, 2015
*Copa do Brasil: 2010
;Madridi Real
*La Liga (2): 2006–07, 2007–08
*Supercopa de España: 2008
;Milan
*Serie A: 2010–11
*Supercoppa Italiana: 2011
;Guangzhou Evergrande
*Chinese Super League: 2015
;Atlético Mineiro
*Campeonato Mineiro: 2017
;İstanbul Başakşehir
*Süper Lig: 2019–20

## Välislingid